29.9.2023.
HR
Službeni list Europske unije
C 349/45
Oporezivanje tradicionalnih goriva 3.13.
Budući da će suočavanje s novom konstrukcijom predstavljati gospodarski rizik za brodovlasnike iz EU-a, EGSO poziva na donošenje politika koje pružaju pravnu sigurnost brodarskim poduzećima.
Stoga je važno zamrznuti uvođenje novih poreza na tradicionalna ribolovna goriva (dizel) sve dok nove pogonske tehnologije i tehnologije goriva ne budu komercijalno dostupne, a zakonodavni okviri za rješavanje pitanja potrebnih obnova u potpunosti uspostavljeni.
U suprotnom se sektor samo kažnjava.
Partnerstvo EU-a za energetsku tranziciju u ribarstvu i akvakulturi 3.14.
Industrija nema smjernice pružatelja tehnoloških rješenja ni oblikovatelja politika potrebne kako bi se postigla dekarbonizacija.
EGSO stoga pozdravlja inicijativu Komisije za osnivanje stručne skupine za pružanje savjeta o različitim dostupnim alternativama, budućem napretku, kretanjima na tržištu itd.
Bilo bi posebno važno utvrditi tehnologije koje najbolje funkcioniraju za svaki segment flote i regiju, što uključuje kombinacije različitih izvora energije.
Osim toga, bit će korisno provesti informativne kampanje i kampanje za podizanje svijesti o lancu ribarske industrije kako bi se potaknula dekarbonizacija.
Plavo gospodarstvo 3.15.
Plavo gospodarstvo obuhvaća sve gospodarske aktivnosti koje ovise o moru.
Sektori koji čine plavo gospodarstvo međusobno su ovisni (ribarstvo, biotehnologija, plovidba, pomorski prijevoz, akvakultura, brodogradilišta, lanac opskrbe, logistika i promet) jer se temelje na zajedničkim interesima i zajedničkoj infrastrukturi (luke, logističke mreže i distribucija električne energije) te na održivom iskorištavanju morskih resursa.
EGSO naglašava potrebu za provedbom sveobuhvatne strategije dekarbonizacije i za pronalaženjem sinergija među različitim karikama u lancu.
Nadalje, EGSO poziva na dostupnost odgovarajućih ljudskih resursa i vještina za osmišljavanje i izgradnju modernih plovila te upravljanje njima.
Nužno je privući kvalificiranu radnu snagu.
4.
Posebne napomene
Napredna goriva 4.1.
EGSO ističe potencijal koji napredna goriva koja nisu proizvedena iz kultura za proizvodnju hrane i hrane za životinje imaju u području kružnog gospodarstva, borbi protiv depopulacije obalnih ruralnih područja i, naravno, povećanju energetske neovisnosti EU-a.
Naime, u skladu s postavljenim ciljevima EU-a u pogledu ugljične neutralnosti, neto CO2 takvih alternativnih goriva pri izgaranju u motorima mogu pasti na nulu ako se proizvode pomoću električne energije iz obnovljivih izvora.
4.2.
Komisija iz različitih razloga ograničava uporabu biogoriva biljnog podrijetla, a koju je EGSO pozdravio u raznim mišljenjima.
Međutim, ne postoji jasna strategija za razvoj i uvođenje alternativnih goriva, koja bi bila važna ne samo za sektor ribarstva, već i za druge sektore.
Također nema postavljenih prioriteta u pogledu toga koji bi sektori koje je teško dekarbonizirati (primjerice ribarstvo) trebali imati prioritetni pristup takvim gorivima.
To otežava napore sektora ribarstva da što prije ostvari napredak u dekarbonizaciji.
EGSO ističe da su niskougljična goriva iz obnovljivih izvora ispravna opcija na putu prema dekarbonizaciji sektora koje je teško elektrificirati, kao što je ribarstvo.
Napredna alternativna goriva koja se ne proizvode iz kultura za proizvodnju hrane i hrane za životinje bit će još skuplja zbog manje raspoloživosti i zahtjevnije tehnologije.
Stoga je, kao što je EGSO (9) već naglasio, potrebno smanjiti razliku između cijena fosilnih i alternativnih goriva te povećati cjenovnu pristupačnost i dostupnost čišćih goriva.
4.3.
EGSO naglašava da postojeći biodizel potječe od usjeva (palmino ulje, ulje uljane repice, soje i suncokreta) kojim se ne bi postigla potpuna dekarbonizacija.
Iako još uvijek nedostupno, rješenje bi bilo miješanje postojećeg dizelskog goriva sa sve većim količinama e-dizela – sintetičkog goriva proizvedenog iz zelenog vodika dobivenog elektrolizom i uhvaćenog CO2.
Ta e-goriva proizvode se iz ugljikova dioksida koji je prethodno uhvaćen iz atmosfere ili iz industrijskih procesa u kojima se proizvodi, prije nego što se ispusti.
(9)
Mišljenje Europskog gospodarskog i socijalnog odbora o Prijedlogu uredbe Europskog parlamenta i Vijeća o uporabi obnovljivih i niskougljičnih goriva u pomorskom prometu i izmjeni Direktive 2009/16/EZ (COM(2021) 562 final – 2021/0210 (COD)) (SL C 152, 6.4.2022., str. 145.).